Visit Tórshavn Felagið Tórshavn rekur Visit Tórshavn, ið skal útinna dagliga virki felagsins, t. v. s. kunna, vegleiða og hjálpa borgarum í Havn og vitjandi gestum. Visit Tórshavn kunnar um býin úteftir og uttanlands, ger kort og faldarar um býin og skrá yvir tað, sum fyriferst. Stovnurin skipar fyri mentanar- og vinnutiltøkum í býnum og fyri tiltøkum í sambandi við ferðavinnu. Inntøkurnar hjá Visit Tórshavn eru stuðul frá Felagnum Tórshavn og Tórshavnar kommunu. Visit Tórshavn vinnur eisini pening við at selja meira ferðavinnukendar lutir og tænastur í sambandi við handilslig tiltøk. Limir í Felagnum Tórshavn eru virki, feløg, stovnar og einstaklingar, ið eru umboðað í nevnd felagsins, eins og Tórshavnar kommuna hevur nevndarumboð. Húsini eru frá 1787 og vórðu bygd sum handil. Hetta søguliga hús er nú sett í stand og verður nýtt sum kunningarstova og kaffistova. Úr kaffistovuni sært tú niðan á oynna og út yvir víkina, har skarvur, æða og teisti spæla sær í sjónum.